khistorydata/jeongjo-sjw-relations huggingface dataset:
정조 11년
丁未三月十二日辰時上御熙政堂晝講入侍時知事鄭好仁特進官尹坊參贊官黃昇源侍讀官李羽晉檢討官嚴思憲假注書李德鉉記事官李宗烈記注官承膺祚宗臣廣陵君烻武臣孫相龍以次進伏訖上讀大學傳五章訖羽晉等以次讀奏上命陳文義羽晉曰此章知止以下五節推本上章之意旨尾貫通本末該備誠爲明德新民止於至善門路要不外於知行而已朱子嘗言知與行工夫如人兩足相先後行大抵知行二宇惟當交修竝進固不可偏廢然以終始言之則知先於行由淺深言之則行難於知故書曰非知之艱行之惟艱中庸之學問思辨以力行終之帝王之學尤異於匹庶雖志於格致誠正之工苟使無修齊治平之效則不幾於書自我自之歎乎殿下睿姿天縱聖學日躋經義之深奧道體之精微伏想洞見而周知於知一邊則固無待群下之仰勉而夫所以治以敎之使復其性者豈不在於行一邊事乎伏願益留聖意克推躬行心得之極工期有家齊國治之實效焉上曰言甚好矣下番陳文義可也思憲曰大學三綱領中止於至善最爲切要而若其下工之地又在於自明二字明德之上又加一明字則極言其修治用工之意也臣竊伏覸聖學卓越其於自明之工無有虧欠而第伏念臨御一紀治不徯志董飭百度未見成效廟謨久曠而窮蔀受弊言路漸杜而官箴亦罕實有乖於自明明人之義也伏願深留聖意求止於至善之地益明明德俾有民德自明之效焉上曰言甚好矣知經筵亦陳文義可也好仁曰上下番已盡達矣上曰特進官亦陳文義可也坊曰上下番已盡達矣上曰參贊官亦陳文義可也昇源曰上下番已盡達矣上命課講入侍賤臣承命出傳還入進伏引儀引試官吳載純李秉模抄啓文臣副司果鄭東觀韓致應韓商新副校理洪義浩副司果鄭晩鍚宋祥濂藝文館檢閱金祖淳副司正洪樂貞張鍚胤藝文館檢閱李相璜明陵別檢尹永僖權知副正字尹光顔副司正李羲觀申溆入庭行四拜禮訖載純秉模陞殿進伏東觀等以次進講上命輪對官入侍賤臣承命出與輪對官南學訓導高克忠西學訓導金敬吾儀賓都事金獻祚左通禮李敏采造紙別提金泰行偕入進伏上曰右承旨右副承旨入侍出榻敎賤臣承命出與右承旨李時秀右副承旨洪仁浩偕入進伏講訖上命輪對官進前克忠等以次進前奏職姓名上曰各陳所懷可也僉曰無矣上命知事成爾演入侍仍命使其子若孫挾掖入來賤臣承命出與成爾演偕入進伏上曰老人年今幾何筋力凡節所見極爲康健矣起居眠食何如何所修養致此遐齡耶曾於先朝癸巳召接時予侍側參覩所被恩數至爲優渥到今臨殿重見追憶昔事予懷難抑伊時入侍之事果能記憶否爾演對曰癸巳年三月十二日癸筵時事臣果詳記而其時曠絶之恩銘縷在心今又登對日月相符而咫尺前席伏蒙恩諭下情不勝愴幸臣今爲九十五歲而姑無大段疾病所噉或爲數合米平生不服一貼藥矣上曰子有幾人孫曾亦幾許乎爾演對曰嫡庶子合爲四人孫爲三人曾孫則五人矣上顧筵臣曰此老人之至今無恙能自遠方上來已極稀貴入侍日月又適相符尤是奇異矣僉曰誠如聖敎矣上曰肅廟癸巳以何文發解先朝癸巳特除何官乎爾演曰肅廟癸巳增廣鄕試以科賦參解癸巳周甲之年又參初試故先朝特命上來入侍之日初授參奉旋陞通政爲曹司衛將旋又加階爲嘉善實同知而香祗迎時特命肅謝入侍御手拊背尤是出常之恩眷其時伏覩殿下侍座矣今又昵侍耿光不勝榮感矣上曰帽帶而挾腋者誰也爾演對曰臣之子稷柱矣上曰有前銜耶爾演對曰臣之子爲禁府都事而落仕已久矣上曰成稷柱緣何落仕委折問奏可也仁浩承命問於稷柱仍奏曰成稷柱曾爲禁都而丁酉鞫廳時有不善擧行之事與安宗厚同時落仕云矣上曰尙未甄復殊可矜也上曰旣居尙州與姜杭知面乎爾演對曰果與相親矣上曰今見老人年高氣健予心一倍憶昔昨年姜杭上來時有製詩賜給之事當於還鄕之日製詩以送也爾演對曰聖敎至此尤切感祝矣上命書傳敎曰今日引接豈偶然癸巳年上來時予侍側參覩矣今聞日月與癸巳適符云尤覺異常大抵此人以肅廟朝癸巳登極四十年慶增廣參司馬初試先朝癸巳登極五十年慶增廣又參司馬初試先朝特授初仕職旋授樞銜及其登筵恩數曠絶此事想載堂后日記今日見此人問其年追思昔日豈勝愴傷況以此年齡半千里作行步屧凡百無異少壯事事稀貴豈無示意知事成爾演特爲加資吏批正二品窠擬入待受點使之明日謝恩都摠管適有窠除授近百歲老人之旅托住接必多齟齬令該曹優給糧資因此聞之其子尙未甄復云亦令該曹待窠調用又命書傳敎曰職務相妨知義禁尹蓍東同義禁金持默許遞命書榻敎曰都摠管姜世晃許遞上謂爾演曰旣帶知樞又兼金吾摠府一日之內三轉其官矣今日不得穩接明日食後入肅新除則當更爲召見於便殿也仍命退爾演承命先退時秀曰入啓文書固宜敬謹密符單子尤爲嚴重而今日喬桐府使密符單子多雜草書兼有擦改事體所在萬萬駭然矇然捧入臣等誠極惶悚當該注書所當重勘而本院請推之外無他可施之罰何以爲之乎上曰莫重入啓文書雜以草書前所未見況密符傳授諭書草本事體尤係不輕所爲極爲痛駭此似小事其無嚴畏之心可知況如渠微末新進尤焉敢乃爾令該府拿囚其委折捧口招如不直招雖至加刑取服斷不饒貸以此意添問目取招可也出擧條命退諸臣以次退出
정조 11년
丁未三月十二日酉時上御重熙堂坐直承旨入侍時右副承旨洪仁浩假注書李德鉉記事官李相璜金祖淳以次進伏訖上命書判付命退承史以次退出
정조 11년
行都承旨李秉模坐直行左承旨黃昇源坐右承旨李時秀坐左副承旨李祖承坐直右副承旨洪仁浩坐同副承旨李鼎運坐注書金孝建病一員未差假注書申溆仕李德鉉仕直事變假注書尹光顔仕
정조 11년
李時秀啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 11년
李鼎運啓曰禁衛營將官來言今日本營軍兵日次私習云矣敢啓傳曰知道
정조 11년
李鼎運啓曰御營廳將官來言今日本廳軍兵日次私習云矣敢啓傳曰知道
정조 11년
傳于李祖承曰都承旨與知事成爾演入侍
정조 11년
傳于李祖承曰領議政食後來待事遣史官傳諭
정조 11년
李祖承啓曰領議政金致仁依下敎來待矣傳曰入侍
정조 11년
注書金孝建病代以申溆爲假注書
정조 11년
有政吏批判書尹蓍東進參判朴祐源牌不進參議曺允大進承旨李祖承進以金孝眞爲持平申史澳爲持平李百亨爲正言朴聖集爲正言洪樂恒爲副修撰耆老所守直官單金載一學生李駿祥贈戶參例兼故通德郞李碩佐贈左承旨例兼故宣敎郞李得老贈僕正以上慶尙右兵使李廷弼三代追贈
정조 11년
李時秀以吏批言啓曰前右議政趙璥敍用事命下矣當爲置處而領敦寧一窠他大臣今方見帶本曹無相當窠依例送西之意敢啓傳曰知道
정조 11년
李祖承以兵批言啓曰前右議政趙璥敍用送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道
정조 11년
有政兵批判書金履素病參判尹尙東入直進參議朴天衡病參知柳誼病承旨李祖承進判府事單趙璥
정조 11년
以張錫胤囚單子傳于洪仁浩曰分揀放送
정조 11년
傳于李鼎運曰凡配食廟庭者稱功臣觀於五禮儀諸書可一按而知且其奇績偉業豈讓於紀常之人乎況世室位配享諸臣又許血食千秋此蓋錄勳功臣所無之殊典而彼獨世宥此而勿論終涉欠事今因推緘照律始覺之旣覺宜有成式自今配享功臣子孫一從錄勳功臣子孫例用宥世之典載之法書照此遵行
정조 11년
以全羅監司狀啓潭陽府使洪配浩御史封庫依例罷黜事傳于李祖承曰係是封庫之代以有聲績守令今日政差出
정조 11년
再政以李昌會爲潭陽府使
정조 11년
傳于李祖承曰以藝文提學差出事日前筵席已有下敎而猶且寬限者欲使其間往復也今政又命差出而謂有情勢屢敎之下終不擧行事體道理極爲未安況俄筵與領相亦有酬酢領相亦以吏判事爲非且今下直不下批仍令往復文衡後擧行而日已向夕屢次煩稟吏判事誠固滯吏曹判書尹蓍東推考今日政卽爲差出
정조 11년
以慶尙監司狀啓密陽等邑民家失火事傳于李祖承曰當春失所極爲矜惻拔例顧助使之斯速奠接後狀聞事回諭其中密陽以尤甚邑被燒民戶至於此多元恤典外加給米斗事亦令廟堂一體行會
정조 11년
李秉模以禮曹言啓曰卽接慶尙監司金尙集移文則善山府使牒報內本府洛峯書院延額日字以今三月二十八日推擇云宣額時例有致祭矣祭文令藝文館撰出祭物及執事官令本道差定進排而本曹郞廳則正日臨時受香祝進去以爲宣額後致祭之地何如傳曰允
정조 11년
李秉模以弘文館言啓曰本館上番副校理臣洪義浩以禁衛營從事官今日本營上下坐起時晝仕出去之意敢啓傳曰知道
정조 11년
李秉模以弘文館言啓曰新除授副校理李尙度修撰成種仁竝卽牌招察任何如傳曰允
정조 11년
禁府啓目事變假注書李益恢更招口招原情云云判付內辭意出問目更加究詰則其所納供半吐半呑終不直陳究厥情狀極爲痛駭刑推得情何如判付啓豈有別般隱情而入啓文字直以胡草亂書不但大關紀綱渠若有嚴畏之心焉敢乃爾不可尋常處之此囚定配以懲他注書
정조 11년
洪仁浩以義禁府言啓曰時囚罪人李益恢更招公事判付內此囚定配以懲他注書事命下矣李益恢平安道咸從府定配而以判付內辭意具罪目依例發遣府羅將押送配所何如傳曰允
정조 11년
三司合啓掌令吳鵬南獻納柳匡天校理李羽晉副校理洪義浩副校理李尙度修撰嚴思憲副修撰李太亨啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷以上一行刀割答曰不允兩司合啓掌令吳鵬南獻納柳匡天啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答曰不允
정조 11년
府啓掌令吳鵬南啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問斯於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律措辭見上答曰不允
정조 11년
院啓獻納柳匡天啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請其時捕將李漢昌趙圭鎭施以削職之典請島配罪人韓采更加嚴鞫期於得情快施當律措辭見上答曰不允
정조 11년
丁未三月十三日辰時上御誠正閣都承旨與知義入侍時行都承旨李秉模記事官金孝建李相璜金祖淳以次進伏訖上曰昨今連爲入來能不憊乎爾演曰不知困憊矣上曰癸巳入侍時先朝恩數之曠絶尙能記有否乎爾演曰歷歷如昨伏不勝感愴矣上曰新除之職何如耶爾演曰聖恩罔極達夜感頌矣上曰上來時所乘者何也爾演曰無器具故本官借給獨轎兼助糧資矣上曰下去時則當給馬乘雙轎好矣仍命書傳敎曰知事成爾演旣有兼帶下去時給馬仍令本道優給食物此乃尊高年且遵先朝寵異之聖恩也以此下諭于本道監司下去後仍令地方官存問形止狀聞事一體下諭上曰世居尙州乎爾演曰臣之五代祖臣灠以茂朱縣監昏朝時下往尙州仍居矣臣偏蒙先大王罔極之恩圖報無地故雖係禮法之外每當朔望北向四拜至今不廢矣今番除職之後必欲一謝恩命則臣之子孫皆挽止而臣以爲一縷未絶之前不可不一伸叩謝之忱快意登程矣上曰沿路有相知相助者否爾演曰聞慶倅金履鎬歷路見之而有糧饌之助矣上曰洛中亦有相親之人乎爾演曰判府事臣金熤有連姻之誼矣上曰何以連姻乎爾演曰判府事之六寸爲臣六寸妹夫而居住尙州故聲聞相熟矣上曰赴闕時乘平轎子乎爾演曰故判書趙重晦亦爲連家故借乘其轎子矣上曰又與誰相知乎爾演曰臣於在鄕時飽聞大提學金種秀之聲名故來時欲委訪矣聞其廊底有痘患故不得入見而重臣以肉饌藥果等八九種付之臣子曰吾亦奉老之人適有餘供玆送之云且云熟知大監受先朝異恩願一見之今適有故不得相面甚悵咄云以此觀之可知其老老之意矣上曰金鍾秀之聲名何如爾演曰聞淸儉且有孝行自上眷遇而退去田廬連辭官職與時俗之人判異云矣上曰卿子旣承復職承傳可以離鄕從官乎爾演曰捨此百歲老父何以從官京旅乎渠之至願在於一番榮養矣上曰尙州近地有何守令見窠乎爾演曰見窠則不知而如軍威比安等邑皆是近地矣上曰寢食何如爾演曰自少不能多食近日只食數匙而已寢則善睡矣上曰何事消日乎爾演曰時以吟詠消遣矣爾演曰極爲猥屑而有區區仰達之辭矣上曰仰奏可也爾演曰臣之曾祖臣成震恒中仁廟朝己卯司馬而距丁丑講和爲三年矣臣祖慨然不樂曰身爲大明進士可矣白牌何可書淸國年號云則因主試故相臣李敬輿建白全榜白牌不書年號伊後臣祖與兄震升遂廢科隱居士林至今稱道矣前日贈牒皆書年號恐非臣祖本意故敢仰達矣上命書傳敎曰聞知事成爾演之言其曾祖故進士成震恒贈職官敎所書年號願欲刪去云因此聞其事蹟極可歎賞所授官敎令該曹還卽取來爻周依傍照他例改書成出事分付爾演曰臣祖節義實合表章而尙未蒙棹楔之典事蹟有錄來者矣上曰此則須示大臣也何間欲還鄕耶爾演曰欲於再明間下往矣上曰善爲下去也命退諸臣以次出
정조 11년
丁未三月十三日巳時上御誠正閣左副承旨與領議政入侍時左副承旨李祖承假注書李德鉉記事官李相璜金祖淳領議政金致仁以次進伏訖致仁進前曰朝晝異候聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰頃伏聞有積滯之候矣旋卽平復下情不勝欣忭之忱而經宿動駕不瑕有損節上曰無傷也上命出政官牌賤臣承命出傳還入進伏上命書傳敎曰今筵旣有筵敎削黜人趙璥放仍爲給牒敍用又命書傳敎曰大臣置處政事當日爲之命退諸臣以次退出
정조 11년
丁未三月十三日酉時上御重熙堂坐直承旨入侍時左副承旨李祖承假注書李德鉉記事官李相璜金祖淳稟事閣臣尹行任以次進伏訖上命書傳敎曰今玆收敍之擧意謂勉回初心卿須體予此意卽日登途從近肅命以存君臣之大防事遣入侍史官傳諭于趙判府事又命書傳敎曰爲開進身之路則宜有曲諒之擧前下傳敎中君事予三字抹去此意傳諭史官一體傳諭又命書傳敎曰吏判事誠過矣自晝至夜尙不擧行寧有如許事理且於屢敎之下終不簡問尤爲未安向來重臣疏中擅擬云云雖曰下語太重此等處受以爲過固好如是相持反涉較絜到今更煩促敎有關國體吏曹判書尹蓍東罷職命退承史以次退出
정조 11년
行都承旨李秉模坐行左承旨黃昇源坐直右承旨李時秀坐左副承旨未差右副承旨洪仁浩坐直同副承旨未差注書金孝建病一員未差假注書申溆仕李德鉉仕直事變假注書尹光顔仕
정조 11년
洪仁浩啓曰明日常參經筵取稟傳曰停
정조 11년
李秉模啓曰今日永禧殿受香時假官草記未及啓下故纔已入稟而本殿令徐有容謂以受香時至輕先離直所當重勘而本院請推之外無他可施之罰何以爲之敢稟傳曰待實官上來拿處
정조 11년
洪仁浩啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 11년
洪仁浩啓曰大司憲李聖圭掌令吳鵬南持平金孝眞牌不進執義徐秉德掌令閔彝顯持平申史澳俱在外監察茶時之意敢啓傳曰知道
정조 11년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
李時秀啓曰禁衛營將官來言今日本營軍兵日次私習云矣敢啓傳曰知道
정조 11년
傳于黃昇源曰軍士房承旨右副承旨入侍
정조 11년
李秉模啓曰同副承旨李鼎運今日不爲仕進卽爲牌招何如傳曰與左副承旨許遞前望單子入之
정조 11년
洪仁浩啓曰明日次對兩司無進參之員除在外傳旨未下及疏批未下外大司憲李聖圭待開門牌招以爲進參之地何如傳曰允
정조 11년
傳于洪仁浩曰次對在明山林外在外及未肅拜衆所共知情勢人許遞與未差之代前望單子入之待開門牌招察任
정조 11년
兩司前望單子入之大司憲尹師國執義李師濂司諫宋銓持平金載翼正言鄭致淳落點
정조 11년
李秉模以禮曹言啓曰卽接永禧殿令所報則本殿只有兩官而參奉宋欽書以覲親受由下鄕矣今十五日焚香受香時替直無人云莫重直所不可暫曠假官依定式令吏曹以成均館官員中口傳啓下以爲推移入直之地何如傳曰允
정조 11년
洪仁浩以弘文館言啓曰新除授副修撰洪樂恒卽爲牌招察任何如傳曰允
정조 11년
洪仁浩以御營廳言啓曰今三月十五日景慕宮展拜時依兵曹啓下節目集春營入直軍二十名領軍把摠李宗魯哨官申在寬領率月覲門左邊設布帳外排立東營入直軍三十名入直把摠曺夏彬哨官金鼎猷率領宮大門外把守而竝待標信出用解嚴後還入直間集春營哨官趙學枋東營哨官李寅英代直之意敢啓傳曰知道
정조 11년
洪仁浩以兵曹言啓曰軍兵去就何等嚴重而雖有集春門把守之下敎不待標信徑先除出師律所關萬萬驚駭當該弘化門人直領軍哨官令該府拿問處之該營大將平日若能申飭寧有如許紀綱訓鍊大將李柱國從重推考何如傳曰允
정조 11년
黃昇源以刑曹言啓曰因咸平居李養直擊錚曹草記批旨內觀於前後原情其言不可謂全無所據以事係久遠罪關隄防訖未別白判下矣以前捧原情及今番捧招發遣郞官問議領相草記事命下矣依傳敎臣發遣郞廳問議于領議政則領議政金致仁以爲李斗三事故重臣李台重及湖中人稱冤之說臣於昔年亦曾有傳聞而今見乙丑年審理使書啓至曰親聞故重臣之言云則其所鳴冤似非全然誣罔而事在久遠罪關隄防臣不敢以疑似難明之案遽爾臆對云矣敢啓傳曰知道不但久遠且係隄防本事之曖昧與否亦無以詳知有問議之命矣大臣亦於前日果聞稱冤之說云云然則原情之不無所據尤可驗矣其在愼重之道終難輕決待大臣造朝後日賓對時卿其更爲稟處可也
정조 11년
洪仁浩以兵曹言啓曰景福宮衛將兪彦俊身病猝重勢難供職呈狀乞遞輪番之任不可久曠改差何如傳曰允
정조 11년
藝文館檢閱李相璜書啓臣敬奉聖諭馳往傳諭于楊州邑內行判中樞府事趙璥所住則以爲臣不忠不誠自陷大戾所彼嚴敎係是人臣萬殞猶輕之罪而臣冥然頑然不卽滅死至於今食息於覆載之間此又臣莫大之罪也噫臣孤露殘喘餘年無多此生此世怙恃如父母惟我殿下耳區區所自矢者欲以所事父母者事之耿耿此心天實鑑臨而忠未見信跡又涉疑至有前日截嚴之敎則莫非臣事君無狀之致也生無以擧顔對人死無以歸見父母惶隕震剝只自泣血訟愆而已不自意蕩滌之恩甄敍之命竝下於一時而樞府除旨又從以降辱負罪賤臣何以得此奉讀嗚咽不知死所惶感之極實欲卽地馳進以伸叩謝之忱而自念其罪犯至重責敎至嚴餘悚滿心有不敢以已經薄勘而自同平人晏然爲冒進之計矣卽又史官遠臨齎傳聖諭至有前下傳敎中三字抹去之諭此誠特恩之特恩也曲諒之曲諒也臣於頃日再叨之後誠欲一進肅命復尋鄕路而終不得冒進者蓋以旣承此萬萬惶凜之敎只合席藁俟譴不敢束帶趨朝故也今玆反汗之恩特開進身之路臣何敢復事逡巡自絶於仁天之下乎謹當扶舁前進以爲一謝恩命之地云矣臣則先爲入去之意馳啓
정조 11년
大司諫徐有成疏曰伏以苑壇行禮宮廟伸情連日動駕經宿回鑾勞攘之餘聖體萬康欣忭之忱曷有其極仍伏念臣之濫叨是職亦旣屢矣而一自奉職無狀重遭臺評之後除旨荐下不敢爲承膺之計者誠以廉防至重株守難變不可以歲月之稍久而晏然自掩也故不得不冒犯違傲之罪獲遂遞改之願非止一再遭矣且臣老母自數年來氣益衰病益痼床褥宛轉神形凜綴近又因節序交換調攝失宜多般症情一倍添劇轉側之須臣湯餌之須臣臣若暫離誰復將護從前情勢已屬難强目下情理尤係難捨去就一節非所可論伏乞聖明亟命鐫改使微分安而朝綱肅焉臣於見職不敢自居而君讎之不可不復國賊之不可不討卽輿情之所共憤而八域之所齊籲者則亦豈忍默然而已乎嗚呼今之進言者莫不曰逆醫與乳媼不可不一番鉤問覈得情節夫沖齡保養專在乳道則無故徑斷指意何居疹患用藥最忌熱劑則不謀妄進情跡叵測中外之悲冤訝惑必欲鉤覈者事理較然而及夫九月之喪又出則前之悲冤者益切悲冤昔之訝惑者愈復訝惑而殿下淵默宮中祕嚴小大籲天兪音莫承至痛在心隱忍度了者又幾月矣何幸慈天俯燭諺敎誕宣十行綸綍明白正大百僚聚觀八方傳誦咸曰症形凡百之自初怪底者熟使之然必有根因莫不戟手噴罵腐心茹慟至欲爲世子一死則況以我殿下止慈之情有何顧惜於此輩而至于今周年之久而不允群請乎嗚呼昨冬凶賊之變尤何其凶憯也以上一行刀割也國榮倡爲凶謀而和之者德相也今焉善復陰蓄異圖而繼之者匡運若使榮德早伏邦刑而逆折亂萌則豈有今日之復運乎鋤草有術必拔其本本不拔則草又生矣治水有道必塞其源源不塞則水復溢矣試觀今日之治逆其可曰拔本而塞源乎以上九行刀割以至如承款之宇鎭尙保首領擬帥之時偉初不究覈若此不已其將國不得爲國人不得爲人而後已思之及此寧不凜然而心寒乎伏願聖明仰體慈敎俯循輿情一依三司所請當問者問之當誅者誅之使宗社之基永鞏神人之憤少洩焉答曰省疏具悉勿煩
정조 11년
丁未三月十四日卯時上御重熙堂軍士房承旨入侍時左副承旨李祖承假注書李德鉉記事官尹行任金祖淳以次進伏訖上命書傳敎曰明日由月覲門展拜景慕宮該房知悉又命書傳敎曰明日次對還宮後爲之食後來會又命書傳敎曰禮房承旨馳詣宗廟景慕宮奉審摘奸以來上曰惠慶宮進服加減歸脾湯十貼製入出榻敎命退承史以次退出
정조 11년
行都承旨李秉模坐行左承旨黃昇源坐右承旨李時秀坐左副承旨洪仁浩坐右副承旨趙衍德坐直同副承旨洪義榮坐直注書金孝建病一員未差假注書申溆仕李德鉉仕直事變假注書尹光顔仕
정조 11년
以司諫宋銓正言鄭致淳持平金載翼牌不進罷職傳旨傳于洪仁浩曰只推
정조 11년
洪仁浩啓曰大司憲尹師國持平金載翼未肅拜執義李師濂牌不進掌令閔彝顯在外掌令一員持平一員未差監察茶時之意敢啓傳曰知道
정조 11년
傳于洪義榮曰大臣備局堂上引見
정조 11년
傳于李秉模曰右副承旨入侍
정조 11년
傳于洪義榮曰趙判府事留待
정조 11년
傳于洪仁浩曰趙判府事入侍
정조 11년
李時秀啓曰吏曹判書尹蓍東牌招開政事命下矣參判朴祐源參議曺允大一體牌招何如傳曰允
정조 11년
李時秀啓曰吏曹判書尹蓍東參判朴祐源參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招開政何如傳曰允參議只推一體牌招
정조 11년
有政吏批判書尹蓍東進參判朴祐源牌招不進參議曺允大進承旨洪義榮進以洪文泳爲大司諫高益擎爲掌令吳翼煥爲持平沈𡎘爲獻納權儐爲正言金憙爲大司成李𡊠爲兼同經筵徐有隣爲尙衣提調沈豐之爲典醫提調金履素爲司僕提調李思祚爲司僕正鄭益祚爲宗簿正吳載熙爲會寧府使兵曹正郞權漢綈仍任事承傳
정조 11년
有政兵批判書金履素病參判尹尙東病參議朴天衡入直進參知柳誼病承旨洪義榮進以徐秉德趙錫穆爲副護軍李聖圭徐有成李祖承李鼎運申史澳爲副司直朴聖集爲副司果
정조 11년
兵曹口傳政事以徐有隣爲副司直
정조 11년
洪義榮啓曰卽者中樞府錄事來言判府事趙璥以爲旣退之蹤不敢久淹城裏今方還尋鄕路云係是大臣去就敢啓傳曰知道
정조 11년
傳于洪義榮曰俄筵面諭不可但以傾倒言且因急於挽留有前下別諭中事關責勉者竝許還寢之擧而伊後陳懇愈甚於伊前至以往告家廟仍作出城之行爲說不復位直出予於此誠無以爲喩固知別諭之反涉備例揆諸國體也事面也寧或任卿所之書此又聞史官言卿行己發云未遑多語卿須體予心腹之諭亟回初心仍留京第事承旨追至判府事行到處傳諭以來
정조 11년
李秉模啓曰臣敬奉聖諭馳往傳諭于南部明哲坊靑寧尉契行判中樞府事趙璥所到處則以爲臣以泣血訟愆之蹤積罪未贖餘悚滿心只宜沒身蹙伏何敢一朝遽出而猶且抗顔冒進者非但仰感曲諒之恩略申叩謝之忱而已誠以滿腔悲冤有非疏啓之所可悉陳故不顧處義之卽當不念去就之顚倒遂敢復入脩門進身於香案之前臣亦自知其太唐突而及其登對也所請則依前靳許所懇則反速敦勉莫非臣誠淺辭拙之致臣於是益覺今行全沒着落而揆以道理有不敢一刻暫留於城內促裝將發之際乃蒙聖上特遣知申傳宣別諭至以國體事面誨飭諄摯辭旨鄭重臣奉讀感泣罔知攸措噫臣生逢聖明受恩罔極臣之一身皆殿下賜也區區愛戴之心何忍爲便訣長往之計而迷執有關於大義初心已牢於自劃恩諭之下末由奉承不得不仍向鄕路回望天陛益不勝耿結之至惟願鐫改臣所帶樞銜仍治臣辜恩方命之罪云矣敢啓傳曰知道
정조 11년
黃昇源以賑恤廳言啓曰因傳敎五部都民再巡減價發賣米今三月十六日爲始內廳分兩所上下之意敢啓傳曰知道
정조 11년
吏曹判書尹蓍東疏曰伏以臣以萬萬無所似之身叨萬萬不堪當之任四朔政注百出瘡疣觸處隨事無往非罪乃者文任重通成命屢下而膠守迷尙自速嚴譴臣戴罪含恩以悚以感曾未兩日職名如舊開政有命天牌繼臨臣誠惶隕悶隘罔知所以自措也臣昏昧之識不足以甄別臧否愚樸之性不足以調適甘辛一任冥擿動必顚錯政紙之出訾謗如山顧今大明中天姸媸莫逃承佐下風之臣孰敢不精白淬礪思所以對揚萬一而若臣之受恩罔極期效鉛刀之一試者耿耿愚衷有倍恒品每當銓席之承詣臣所自信以十分是當者退聞物論多咎少與甲者顯斥乙者竊議誠有不勝其噂者聾瞽墻壁臣實自取其踐歷無素人器不稱本不足以備任使之末卽此而尤較然矣傳曰獲乎上有道不信乎朋友不獲乎上矣臣之不見信乎人旣如右所陳則其何望久據重任可幸無罪以少裨我殿下平明之治哉至於重通一事臣旣質言於前席又已限罪於嚴命惶恐迫隘求死不得而終不敢變咫尺之守貽酬應之煩者蓋有甚不得已者存於其間故耳今夫淸顯通塞自有事例臣旣做錯生此葛藤則毋論本事委折之如何臣之死不敢復當是通不待兩言而決矣假使臣拚棄所執發書相議旣曰議之則可否取捨之謂也今以出姓名經注擬之人又復可否而取捨其於事理豈不卽當就其中而又若有人我參差之見則存拔之際將大難處若屈臣見而從彼乎則自臣而初旣通擬自臣而中復往議自臣而末乃改之則其爲駭聽而貽笑不可勝言若棄彼見而從臣乎則又是違故事而失政法與不相議等也此却不可不念者而在他人則猶可也在臣則不可也臣身廉隅雖不可足恤其於國體銓格果何如也君父之前不敢有隱臣今畢陳之上天之仁必從人所欲聖人之化不枉人所守伏乞天地父母俯賜諒察亟收臣復拜之命重勘臣違慢之罪特授可堪之人使通事獲成朝體益尊微諒亦得以粗全公私不勝大幸答曰省疏具悉莫曰不信乎明友不獲乎上予固知文衡之心豈使卿爲狼狽之擧乎第須問之終當愧服卿其勿辭開政文任外現窠先爲差出
정조 11년
丁未三月十五日卯時上詣景慕宮展拜入侍時行都承旨李秉模行左承旨黃昇源右承旨李時秀左副承旨洪仁浩假注書申溆李德鉉記事官李相璜金祖淳閣臣尹行任以次侍立訖上具翼善冠無揚黑圓領袍乘輿出協陽門由月覲門詣景慕宮至降輿所左通禮啓請降輿上降輿入大次展拜時至左通禮啓請外辦上仍具翼善冠無揚黑圓領袍以出左通禮啓請乘輿上乘輿左通禮前導至降輿所左通禮啓請降輿上降輿左右通禮前導詣版位北向立左右通禮啓請鞠躬再拜興平身上鞠躬再拜興平身左右通禮導上陞詣廟內奉審訖左右通禮導上至乘輿所啓請乘輿上乘輿還大次還宮時至左通禮詣大次前啓請外辦上改具翼善冠無揚黑團領袍乘輿出日瞻門自月覲門由協陽門還內諸臣以次退出
정조 11년
丁未三月十五日巳時上御重熙堂右副承旨入侍時右副承旨趙衍德假注書李德鉉記事官尹行任金祖淳以次進伏訖上命讀公事命退承史以次退出
정조 11년
丁未三月十五日午時上御誠正閣左副承旨與趙判府事入侍時左副承旨洪仁浩假注書李德鉉記事官尹行任金祖淳判府事趙璥以次進伏訖判府事趙璥進伏承旨班首在南北向上曰判府事進前璥進詣楹內俯伏哽咽欲語而不能語良久上曰不見卿久矣今者登筵予豈欲無言而大臣問候之前不宜先有接談矣璥涕泣奏曰臣於積違之餘得見耿光下情不勝萬幸而樞銜出肅抑臣不得已之事也何敢以大臣自處乎上曰予所期責於卿者異乎人之望卿卿之一身去就固大矣而豈可終始邁邁如脫屣耶今卿出謝樞銜予心欣喜當如何惟望仍留京第安心行公也璥曰臣之向來負罪何莫非難貰而三字不敢聞不忍聞之下敎驚惶悚懍直欲無生爲人臣子承此下敎豈可一日自立於覆載之間乎緣臣冥頑至今偃息而聖度天大薄勘卽敍至有抹去三字之敎臣於是乎含恩訟罪益無所措以臣情踪豈敢爲重入脩門之計而惟是區區秉執卽天經也地義也民彝也悲冤弸中而愬告無階罪戾層積而郵罰不加若不得一借前席得伸討復之大義仍乞殘骸粗守自廢之本意則今雖溘先朝露必將死不瞑目玆不得不放倒處義竭蹶趨謝而及登筵席庶幾衷情之畢暴矣臣於文孝世子雖不能如李文源輩之許久近侍而筵頸之沈秉彝同得及遭罔極之變其爲悲冤寧欲無生及夫慈敎之下終不能究覈可疑之端少洩無涯之慟則無寧出於下策自分僇廢而已晝停所違傲之罪臣亦自知爲駭擧伊後逋慢無非死罪畢竟荐承不敢聞之嚴敎臣一則悲冤抑塞一則驚惶震懍將不知如何究竟矣意外收敍之恩得借進對之便伏願亟降威罰仍許逬退焉上曰卿何發此言也卿之前後處義雖若只屬於一已而今於出肅之後復爲長往之計則便成一副當義理豈但貽損於國體抑亦有關於世道卿何不思之甚耶向筵與領相酬酢領相亦以卿之一向辭巽爲太過云矣至於別諭中三字云云重卜之後急於勉出以爲不如是不得起卿故耳豈有眞箇深意予之於卿自在宰列果有屢次督迫之擧而始則未及深知卿之本末長短故不無情外之言矣今則情志交孚豈有一毫不槪而爲此說也卿可諒之矣璥曰領相卽耆耉大臣也所以責勉臣者夫豈非是哉且不特領相爲然擧世必以臣之向來慢命今日出脚爲無限謗讁之資而此則臣有所不恤只冀瀝血更申冀允前請而終不獲焉則退塡丘壑亦無所憾殿下若欲開臣進身之路是在殿下一擧措之間耳伏望哀憐而允許焉上曰卿之前請若是可從之事則予豈終始靳持乎卿之前言旣是不斟量而發則今不必更提矣璥曰向奉聖敎若曰群下之情理未必更切於予臣於伊時果無仰復之辭矣退而更思且考禮文則人家手下喪家長服盡於朞年而若有喪人喪婦則終三年不撤几筵雖至婢僕之賤願終三年喪則聽之尊長至切之情豈不及於婢僕婢僕哀痛之心未必加於尊長而特因其分義所重道理所在而許之也此雖非襯着之事今若比例而觀之則愚臣討復之情其可曰至情之有所不逮而忍度時月苟延息食乎仍涕簌簌連下語不成聲上曰卿何心弱至此乎其止之璥又泣曰昨年五月十二日臣在西藩北望陳賀之時豈知銅闈奉諱之在前一日追念及此腸摧臆塞矣故副學權忭以唱第於仁顯聖后遜位之日爲終身身累遠歸湖鄕永謝仕路今臣所遭之至切至悲比權忭何如此臣所以不得請則不得進也上曰卿何爲此等之言重慼予懷也璥曰臣旣不忠無狀不能刳瀝心肝得允所請至於三字嚴敎頒之八方傳之後世臣之負犯死固難贖而倘非臣之平日見非於君上則王言豈有是耶此尤臣痛冤處也上曰勉出之故不得不爲此言矣見非云云何太過也予有一言雖是俚談之不可擬論者然諺曰非汝牛角何壞我墻若非昨年之喪變則使卿豈有如此處義乎聞卿悲辭苦語予豈不感動見卿決意長往予誠爲不安予言至此卿復何說惟望留輔予朝廷也璥揮淚起對曰聖敎至此下懷益無涯畔不忍更提慼我聖懷而開譬之敎惻怛至此臣雖卽日滅死庶有歸見父母之顔矣然殿下不以臣爲非義則何不亟允臣請也殿下必慮其末梢之有所歸屬處而終靳究覈之道臣於是尤不覺抑鬱欲死也上曰寧有是理耶卿勿更言只當勉留也璥曰臣生逢聖明厚被恩渥況以孤露之喘所以仰怙仰恃惟殿下殿下雖欲迫逐臣而臣豈敢無故而欲退然今臣所處進旣無路則一退之外更有何策相職之再叨也擬一叩謝而未及遂意旋蒙嚴譴今又失此登對之便則筵席陳情此生無期去就之無着落處義之極乖當竝不暇論而耿耿一心惟冀遄被譴何亟許退伏矣上曰卿之此行固知有說而或無乃動於囂囂之談耶囂說信可畏也卿獨不見重臣金鍾秀乎此重臣之前後遭罹豈特囂說而止也璥曰囂囂之說臣亦聞之而不於此等處動心將何所動心哉金鍾秀卽萬死餘生之人也微殿下之聖明鍾秀安得有今日鍾秀之遭逢未必人人皆有則臣之顚沛固已自知然臣之此行果不但動於囂說實則在於乞退二字而已矣上曰卿勿復言退之一字予旣百般敦勉幾度費心艱辛致之而纔一登對旋許歸去則豈成說乎卿之再辭相職出膺樞銜誠若爲兩截而予若始勤敦召旋卽許解則又豈非兩截乎卿試思之卿之出擔世務未必如固辭長往名益顯行益高而以卿一身上得失較論於朝體世道則其大小輕重又當何如璥收淚奏曰負罪如臣獲近前席溫諭連降微分已溢然今世之人雖謂不知有君臣之綱可也若知綱常之莫嚴則忍令討復之義玩愒至今耶臣之必欲決去就於今日者在於得請與不得請第念忱誠淺薄無望回天則畢竟放廢其身少贖不忠之罪然後庶幾爲有益於世道無損於朝體矣上曰無多談也卿旣上來予則只知勉留矣璥又泣奏曰必欲勉留之聖意臣豈不感激承膺而義理未伸痛冤莫洩將何以藉手事君乎臣情到此寧不窮且慼哉且伏念周公之頌文王必稱十亂漢光武亦能成子能之高苟非自上作成之成就之臣下安得以盡其分乎殿下位兼君師旣知臣爲兩截之人則何不曲加成就終不歸於兩截乎上曰兩截之諭果出無隱之義而今旣見卿豈可捨卿卿勿復辭也璥曰先正文成公李珥日記有曰吏曹佐郞吳健棄官歸抱川縣監李之菡棄官歸臣於此等處未嘗不欽艶起慕而今臣情地不可擬議於古人之高蹈惟欲自盡其心而已惟殿下亟賜譴斥焉上曰豈有是也故相崔奎瑞旣不拜命於景廟朝其勢不得不終始不進故相李畬之超然見幾殊可尙也至於金鎭商等輩亦皆各有所執而卿之必欲永謝朝端者本非如右數人之處義則其將何所引義棄予而去耶更勿固辭也卿豈見辭職疏批直云依施之例耶璥曰臣身旣難進心亦自矢而區區血忱雖在畎畝不忘吾君吾國若蒙殿下之矜許得遂身心之初計則報效之道不外乎是矣上曰予甚鹵莾豈識此等道理而斷斷以留卿爲定矣璥曰聖諭過謙至於如此此亦臣罪矣上曰久離之餘見卿甚喜而終日酬酢無過如斯惟願卿之亟回初心爲予勉留也璥又泣曰臣辭渴誠淺未蒙允兪則惟當退伏鄕外恭俟嚴譴此生此世恐難復登文陛以臣事君如事父之心豈樂爲此便訣哉仍涕下如雨上曰然則時節起居亦欲廢常禮耶璥飮泣不能對上曰然則春秋郊駕時晝停所或可以得見否璥又不能對掩淚而已上曰樞銜異於時任謝命良副予懷此後亦當盡心敦勉而三字下敎旣命抹去其外別諭中卿所深引者亦當還收以安卿心予之爲卿可謂靡不用極須歸京第勿輕出城可也命書傳敎曰今筵見趙判府以樞銜一肅謂如時任時前銜登筵不就大臣座亦不問候縷縷千萬言無非復申前說且以退之一字把作鐵限語到極處聲淚俱發目下所見甚憫然登筵移晷止泊無期但以向下勉出之敎以多有不敢聞兼以爲難安之一端到今無他慰譬敦迫之事重卜後別諭竝還收此蓋盡予敬禮欲挽長往之志政院以此知悉卽爲擧行璥呑聲奏曰臣歷拜臣之父母祠廟今日當退伏鄕廛冀被鈇鉞之誅矣仍起伏趨出不復位而退上曰判府事不復位而出乎仁浩曰然矣進伏之時亦不於相臣應伏之位矣上曰是不以大臣自處也仁浩曰大臣詣閤承旨進拜例也而俄者臣之進前禮數大臣不答揖此亦似有微意矣上曰判府事出去與否知入賤臣承命出問還奏曰判府事筵退後直爲出去金虎門云矣上命書傳敎曰俄筵面諭不可但以傾倒言且因急於挽留有前下別諭中事關責勉者竝許還寢之擧而伊後陳懇愈甚於伊前至以往告家廟仍作出城之行爲說不復位直出予於此誠無以爲喩固知例諭之反涉備例揆諸國體也事面也寧或任卿所之書此又聞史官言卿行己發云未遑多語卿須體予心腹之諭亟回初心仍留京第事承旨追至判府事行到處傳諭以來命退承史以次退出
정조 11년
丁未三月十五日申時上御重熙堂右副承旨入侍時右副承旨趙衍德假注書李德鉉記事官尹行任金祖淳以次進伏訖上命書傳敎曰近來朝臣占便成習文武雖曰皆然至於武臣所取者勁悍二字裹尸馬革古人所云平日雖以此自期尙患難副初心況近侍之人乎玆事業欲另飭而未果觀於今日尤極駭然戎裝中馬鞭只欲策馬非爲扶步昔在先朝痛禁鞭子之體大者廷臣孰不承聆縱或體大又無得過長可也年老之人猶無爲怪近來則如別軍職宣傳官輩軀幹不及鞭長年且才踰弱冠之類各執一大筇名之曰鞭子立則倚身行則支肱所見極爲不似甚至月覲門動駕時升坂之勢雖似艱辛無不仗筇於駕前此亦紀綱所在俄有略施飭勵而此後武臣鞭子幹長如筇者各別嚴禁犯者隨現論罪事令兵判知悉近聞戎裝縻費輒說宣傳官之效別軍職而此則不然謂之貧富可也大抵別軍職則新除有例頒之軍服次無異不易之制烏可不從上服隨節換着而宣傳官則有貧寒者有饒實者但當隨力造着何必出死力跂及備大縀甲紗單紗三等之品乎雖紗着冬令縀着夏節是豈關於師律乎此蓋恐妨時體反滋痼弊見今易服不遠趁此宜有申飭亦令兵判知悉且以章服言之堂下文蔭之綠綃章服卽侈靡之大段未踰數日隨卽裂弊甚至近日竝與內拱而用綃武臣亦皆效之曾以暴殄之意有所提飭而年來初仕宣傳官亦莫不捨紬紵絹羅取生綃之故前此生綃名色但於我國有之所用處只是司馬之鸎衫典樂之公服而近聞燕貨亦有之云朝家則每以爲必禁乃已自易服之時綃袍更無得新造事申飭文蔭武堂下官處上曰王大妃殿進御二錢重人蔘粟米飮前方中減人蔘五分自明日煎入午後煎入一錢重人蔘粟米飮停止出榻敎命退承史以次退出
정조 11년
行都承旨李秉模坐左承旨李時秀坐直右承旨洪仁浩坐左副承旨趙衍德坐直右副承旨徐有成未肅拜同副承旨洪義榮坐注書金孝建病一員未差假注書申溆仕李德鉉仕直事變假注書尹光顔仕
정조 11년
洪義榮啓曰明日常參經取稟傳曰停
정조 11년
趙衍德啓曰大司憲尹師國執義李師濂持平金載翼未肅拜掌令閔彝顯高益擎持平吳翼煥俱在外監察茶時之意敢啓傳曰知道
정조 11년
洪仁浩啓曰左承旨黃昇源今日不爲仕進卽爲牌招何如傳曰許遞前望單子入之
정조 11년
承旨前望單子入之徐有成落點
정조 11년
傳于李時秀曰左承旨與入格儒生入侍
정조 11년
以執義李師濂牌不進罷職傳旨傳曰只推
정조 11년
兵曹以申大謙爲禁軍別將
정조 11년
備邊司以白東俊爲平安兵使
정조 11년
洪義榮啓曰兵曹郞廳來言平安兵使下批政事取稟傳曰當日爲之
정조 11년
李時秀啓曰左副承旨趙衍德今方入侍臣吏兵批兼進之意敢啓傳曰知道
정조 11년
有政吏批判書尹蓍東進參判朴祐源病參議曺允大病左承旨李時秀進以韓晩裕爲修撰以徐有隣爲知經筵以金履鏞爲中學敎授
정조 11년
有政兵批判書金履素病參判尹尙東病參議朴天衡入直進參知柳誼病承旨李時秀進同知單姜義性平安兵使單白東俊以黃昇源爲副司直
정조 11년
李時秀以禮曹言啓曰因咸鏡監司鄭民始狀聞本道德源府赤田社湧珠里豎碑事臣昌聖依下敎問議于領議政金致仁則以爲王跡肇開之地苟有事實之可記則其在揄揚之道豈無表識之擧而第念年代旣遠某水某丘未的其處流傳雖久赤田湧珠盡改其名揆以愼重之義因一鄕儒之言遽議立碑亦涉重難云者誠如道伯之啓嚴禁傍民之樵牧長養局內之樹木俾爲守護之方亦或一道而面里之名雖改胥宇之蹟旣明寶鑑輿誌足爲記實之文過客故老尙多念舊之感則一依咸興黑石立碑之例記其可據之事蹟付以傳疑之一說亦可以寓桑榟之敬慰士民之望云矣大臣之議如此上裁何如傳曰事蹟旣載徵信之書里名足爲起感之端昔在先朝永興立碑也原疏特賜優批仍命錄用疏頭聖意所在蓋可仰認德源府赤田社湧珠里立碑事使卽擧行碑記當親撰今道伯採探故老傳說類聚公私文字所載謄出一冊上送以爲參考之地仍以上言儒生中四王孫一人與地方官眼同相役事完後具由狀聞事分付可也
정조 11년
李時秀以承文院言啓曰本院寫字官永付司果李胤彬在喪代依例以勸奬窠差定而此是實官元額四十人之內則差代之人自有額內元料至於永付司果本是特設賞典之窠李胤彬終制還屬間今姑置之何如傳曰允
정조 11년
趙衍德以賑恤廳言啓曰雨勢不止貧民之霑濕可悶二巡發賣待晴更爲出令之意敢啓傳曰知道
정조 11년
洪義榮以兵曹言啓曰武臣賓廳講書及武經講書前後被抄之員或外任遷轉或有頉應講之員甚少武臣中可合人依例加抄別單書入之意敢啓傳曰知道
정조 11년
洪義榮以御營廳言啓曰本廳中軍李漢泰身病甚重勢難察任改差何如傳曰允
정조 11년
丁未三月十六日午時上御重熙堂右副承旨入侍時右副承旨趙衍德假注書李德鉉記事官尹行任金祖淳以次進伏訖上曰惠堂入侍賤臣承命出與徐有隣偕入進伏上曰司饔奉事趙錫福有待令之敎矣入來與否知入可也賤臣回奏曰入來云矣上曰姑爲待令於司饔院事分付可也命退承史以次退出
정조 11년
丁未三月十六日申時上御誠正閣左承旨與吏曹判書入侍時左承旨李時秀假注書李德鉉記事官金珍恪承膺祚吏曹判書尹蓍東以次進伏訖上命蓍東進前曰文任重通何以爲之耶蓍東曰以私書往復事奏于筵中雖極惶悚而果以私書簡問文衡則文衡以前望之不爲勿施爲非前望旣已不用又爲簡問則勿施與否非所可論而反以此爲執言之端臣實不知且以臣之疏中參差二字謂之慮亦周矣旨意所在槪可知矣臣之去就決矣上曰何如是過引也從速重通以入可也命退諸臣以次退出
정조 11년
行都承旨李秉模坐左承旨李時秀坐右承旨洪仁浩坐直左副承旨趙衍德坐右副承旨曺允大坐直同副承旨金魯永坐注書金孝建病一員未差假注書申溆仕李德鉉仕直事變假注書尹光顔仕
정조 11년
李時秀啓曰大司成金憙除拜後過三日不爲出肅依定式推考警責仍卽牌招察任何如傳曰允
정조 11년
金魯永啓曰禁衛營將官來言今日本營軍兵等日次私習云矣敢啓傳曰知道
정조 11년
金魯永啓曰御營廳將官來言今日本廳軍兵日次私習云矣敢啓傳曰知道
정조 11년
李時秀啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 11년
金魯永啓曰大司憲尹師國持平金載翼牌不進執義李師濂陳疏入啓掌令閔彝顯高益擎持平吳益煥俱在外監察茶時之意敢啓傳曰知道
정조 11년
趙衍德啓曰右副承旨徐有成同副承旨洪義榮今日不爲仕進卽爲牌招何如傳曰許遞前望單子入之待下批牌招察任
정조 11년
李秉模啓曰常參經筵取稟傳曰停
정조 11년
金魯永啓曰來二十一日朝參日次矣敢稟傳曰停
정조 11년
李秉模啓曰來二十一日輪對日次矣敢稟傳曰爲之
정조 11년
李秉模啓曰三皇忌辰日望拜禮前期一日以稟達事曾有先朝受敎矣今月十九日毅宗皇帝忌辰日親行望拜禮何以爲之敢稟傳曰謹當躬行矣
정조 11년
傳于李秉模曰左承旨右承旨入侍
정조 11년
金魯永以備邊司言啓曰今日都堂錄當爲會圈而左參贊金魯鎭右參贊尹塾吏曹判書尹蓍東參判朴祐源懸病不進弘文提學吳載純未肅拜無以備員擧行懸病及未肅拜人員令政院稟旨牌招以爲會圈之地何如傳曰卽爲牌招進去
정조 11년
趙衍德啓曰吏曹判書尹蓍永參判朴祐源參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判參議更卽牌招何如傳曰允
정조 11년
以吏曹參議曺允大牌不進罷職傳旨傳于李時秀曰只推更爲牌招
정조 11년
李時秀啓曰吏曹判書尹蓍東參判朴祐源再牌不進推考傳旨今方捧入而開政命下之後連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 11년
傳于李秉模曰左副承旨入侍
정조 11년
傳于李秉模曰弘文提學吏曹判書參判更爲牌招違牌勿爲呼望
정조 11년
李時秀啓曰吏曹判書尹蓍東參判朴祐源謂有情勢懸牌闕外屢度催促終不承膺事體所在誠極未安從重推考何如傳曰判堂則昨旣開政忽稱情勢甚至有懸牌之擧此何擧措爲先從重推考參判則尤涉無所據亦爲從重推考各別嚴飭斯速擧行
정조 11년
李時秀啓曰吏曹判書尹蓍東參判朴祐源三牌不進推考傳旨今方捧入而開政命下之後連事違召終不承膺事體道理俱極未安所當更請牌招而係是一日四牌何以爲之敢稟傳曰去就關係不輕況冢宰重任乎雖曰有情勢期以彼罪云而昨政以後元無遭憚之事亦未有別般事端則懸牌之不足竝與赴政外赴衙之行亦不進去此果何許道理乎一日之內五違召命亦關國體吏曹判書尹蓍東下義禁府推考參判朴祐源推考更爲牌招
정조 11년
以吏曹判書尹蓍東禁推傳旨傳于金魯永曰飭意已施何必對吏分揀更卽牌招斯速承牌行公
정조 11년
承旨前望單子入之金魯永曺允大落點
정조 11년
吏曹參議前望單子入之李集斗落點
정조 11년
傳于李時秀曰承旨房仍
정조 11년
有政吏批判書尹蓍東禁推參判朴祐源牌不進參議李集斗進承旨趙衍德進以李身晦爲司諫以張至冕爲持平以沈銖鄭來百爲正言以韓用龜爲校理以洪樂貞爲修撰以鄭東觀爲副修撰
정조 11년
有政兵批判書金履素病參判尹尙東呈辭在外參議朴天衡病參知柳誼入直進承旨曺允大進以洪和輔爲副護軍以申馥爲副司直以韓晩裕金履翼爲副司果
정조 11년
知義禁前望單子入之李𡊠李在簡落點
정조 11년
兵曹以洪和輔爲御營中軍
정조 11년
兵曹以元厚鎭爲禁衛中軍
정조 11년
以統制使柳鎭恒狀啓海毒一向熾盛生熟鰒進上不敢依例封進惶恐待罪事傳于趙衍德曰勿待罪事回諭
정조 11년
李秉模以弘文館言啓曰本館上番副校理洪義浩下番副修撰李太亨俱以學敎授今日儒生試取事晝仕出去之意敢啓傳曰知道
정조 11년
金魯永以賑恤廳言啓曰雨意快晴五部都民二巡發賣米今十八日爲始以內廳依前分兩所上下之意敢啓傳曰知道
정조 11년
刑曹啓目粘濟州放未放依啓聞施行何如判付啓依回啓施行兪德純放送事分付
정조 11년
漢城府啓目粘連前守衛官延東源擊錚回啓云云分付道臣令山在官卽爲摘奸結給後狀聞何如判付啓前決之後至煩更籲蓋因彼隻不畏法之致嚴飭山在官刻期出場俾保勳臣墳墓
정조 11년
弘文提學吳載純疏曰伏以臣於春初猥叨藝文提學之任因緣事會冒沒承膺而煩聒是懼泯默蹲據已數月于玆矣不意弘提新命又下此際惝怳悸恐歷月靡定伏竊念臣不才無文本不近似於文苑之職而偏蒙聖上拔擢之恩出入館閣已多年所材薄任重夙夜焦憂而重以年來年衰質朽神精銷剝鑑別益以昏謬藻思益以魯莽其於代撰考試之事實無一分堪承之望豈可以前已承乏濫竽有除輒膺遍歷兩館不思所以自處之義乎況今堂錄有命天牌儼臨尤增震越不知所以自措也噫堂錄重事也實非如臣謏聞蔑識所可擬議而昨年春臣猥以文衡屢辭不獲冒參圈事效蔑絲毫釁重丘山至今追思惶恧交中臣豈敢冒昧復入於僨誤之地自陷無忌之科乎且臣之主堂圈屬耳以時則纔踰期年以圈則不間一錄連年而當焉每錄而參焉有若非臣莫可以了圈事者臣之私分難安姑且無論而其於國體之苟艱何哉假使鑑識精明聞見該廣者猶將辭遜退縮而況如臣昏劣寡陋者乎顧臣所以違逋逡巡寧彼方命之誅不敢爲冒進之計者不但重任之末由稱塞誠以圈事之決難再當故耳臣於壬寅館錄之時待罪玉署之長以故事之無得再主圈事援例陳籲獲蒙鞶褫圈事之不得再當提學與副學宜無異同我聖上體下之仁亦豈不垂諒於斯乎玆敢冒死自列仰瀆崇嚴之聽伏乞天地父母察臣肝膈之懇亟賜鐫改俾名器毋至久玷圈事無至猥屑以幸公私仍治臣逋慢瀆擾之罪以警具僚千萬幸甚答曰省疏具悉所辭不當卿其勿辭卽爲參圈
정조 11년
丁未三月十七日辰時上御重熙堂左副承旨入侍時左副承旨趙衍德假注書李德鉉記事官承膺祚金祖淳待敎尹行任以次進伏訖以咸鏡監司狀本上命書傳敎曰近見本道狀本道內雖不設賑自吉至穩歲前後已始救急云朝家劃許穀物果皆均俵精分外此諸邑雖在稍實之處亦能着意於糶政饑氓得免塡壑農民不至艱食乎逖矣本道僻處關外朝家惠澤未易霑及以是爲北民懷保之心未嘗不自倍他道先令廟堂將此傳敎行會道伯處嚴飭邑宰俾爲拔例賙恤竭誠撫摩莫負宵旰憧憧之意諸道間遣繡衣考察守宰治績能否凡係屬民之政隨現分輕重勘罪而皆已先期頒令從後發遣至於本道則以道伯之得人咨且至今矣亦以此意一體行會如是委寄而管下守宰一有不法其可曰對揚予意乎無待繡行另須考覈守宰之不能悉心於民事者使之隨聞論勘尤甚邑或有流散之事使各該邑宰宣此別諭之意期於招徠安集事一體措辭行會上曰吏曹判書牌去來催促可也賤臣承命出傳還奏曰吏判今方懸牌而不爲入來矣上命書傳敎曰吏判事萬萬訝惑此豈若此之事乎吏曹判書尹蓍東從重推考使之斯速進去上曰左參贊金魯鎭更爲牌招出榻敎上曰吏曹參議前望單子入之待下批牌招察任出榻敎上命書傳敎曰明日値齋日時囚閔心爀今日開坐卽爲加刑取招箇箇嚴訊事嚴飭禁府又命書傳敎曰知義禁中年老人許遞前望單子入之待下批牌招先開坐後謝恩又命書傳敎曰政官牌招開政又命書傳敎曰在外及未肅拜玉堂竝許遞今日政差出命退承史以次退出
정조 11년
丁未三月十七日辰時上御重熙堂左承旨右承旨入侍時左承旨李時秀右承旨洪仁浩假注書李德鉉記事官李相璜金祖淳以次進伏訖上命書弘文提學批答仍命書傳敎曰弘文提學批下更卽牌招先進去後謝恩命書判付訖命退承史以次退出
정조 11년
都承旨未差左承旨李時秀齋宿右承旨洪仁浩齋直左副承旨趙衍德齋宿右副承旨曺允大齋宿同副承旨金魯永齋直注書金孝建病一員未差假注書李相璜齋宿李德鉉齋直事變假注書金和鍾仕
정조 11년
李時秀啓曰吏曹判書尹蓍東特敎申飭之下懸牌闕外終不承膺事體所在誠極未安從重推考何如傳曰允
정조 11년
洪仁浩啓曰明日皇壇望拜禮時闕字牌爐盒當爲奉來門路以何處爲之乎敢稟傳曰依前爲之
정조 11년
洪仁浩啓曰大司憲尹師國未肅拜執義李師濂疏批未下掌令閔彝顯高益擎持平吳翼煥張至冕俱在外監察茶時之意敢啓傳曰知道
정조 11년
李時秀啓曰明日皇壇望拜禮時侍臣不可不備員而執義師濂獻納沈埉疏批未下司諫李身晦正言沈銖掌令高益擎持平吳翼煥張至冕在外只有正言鄭來百一人無以備員進參合有變通之道何以爲之敢稟傳曰竝許遞政官牌招開政差出與承批諸臺牌招齋宿
정조 11년
李時秀啓曰承批諸臺牌招事命下矣正言鄭來百一體牌招淸齋進參何如傳曰允
정조 11년
李時秀啓曰今日齋宿承旨不可不備員都承旨李秉模不爲仕進所當牌招而拘於廳規不得請牌何以爲之敢稟傳曰許遞今日政差出
정조 11년
兵曹口傳政事以李秉模爲副司直
정조 11년
李時秀啓曰明日皇壇望拜禮相値視事頉稟之意敢啓傳曰知道
정조 11년
傳于曺允大曰明日出宮門路以協陽門爲之
정조 11년
傳于李時秀曰左副承旨入侍
정조 11년
以修撰洪樂貞副修撰鄭東觀牌不進罷職傳旨傳于金魯永曰只推更爲牌招
정조 11년
以副修撰鄭東觀再牌不進罷職傳旨傳于金魯永曰堂下文臣一日之內無端再違事未前聞爲先從重推考更爲牌招入直
정조 11년
傳于李時秀曰戶房承旨入侍
정조 11년
傳于金魯永曰貢市堂上入侍
정조 11년
金魯永啓曰貢市堂上徐有隣金履素依下敎來待矣傳曰入侍
정조 11년
假注書申溆奉命在外代以李相璜爲假注書
정조 11년
事變假注書尹光顔改差代以金和鍾爲事變假注書
정조 11년
以吏曹參議李集斗牌不進罷職傳旨傳于李時秀曰只推更爲牌招
정조 11년
金魯永以吏批言啓曰判書尹蓍東式暇參判朴祐源牌招不進小臣獨政未安何以爲之敢稟傳曰只出緊任
정조 11년
有政吏批判書尹蓍東式暇參判朴祐源牌招不進參議李集斗進承旨金魯永進以趙尙鎭爲承旨鄭益祚爲司諫金熙朝爲掌令徐有鍊爲持平趙鎭宅爲正言韓致應爲持平行都承旨趙尙鎭
정조 11년
有政兵批判書金履素病參判尹尙東呈辭在外參議朴天衡病參知柳誼進承旨金魯永進以徐有成洪義榮爲副司直金履鏞爲副司果
정조 11년
以承旨房望傳于李時秀曰仍
정조 11년
李時秀啓曰齋宿承旨當爲備員新除授都承旨趙尙鎭所當牌招而拘於廳規不得請牌何以爲之敢稟傳曰牌招
정조 11년
李時秀啓曰都承旨趙尙鎭牌不進推考傳旨今方捧入矣所當更請牌招以爲齋宿而拘於廳規不得請牌何以爲之敢稟傳曰更爲牌招
정조 11년
傳于金魯永曰工房承旨入侍
정조 11년
三司前望單子入之應敎趙濟魯校理沈能翼副校理金履翼修撰宋翼孝副修撰趙鎭宅正言嚴思憲落點
정조 11년
傳于金魯永曰前此申飭何如而傳命外司謁以未瑩之說每每誤入稟語書名付壁之後豈如是乎當該承旨推考當該司謁崔昌祿自本院科罪
정조 11년
洪仁浩啓曰卽者義禁府都事來言罪人閔心爀更招事命下而判義禁韓光會身病猝重次堂例不得擧行云判義禁韓光會卽爲牌招何如傳曰令次堂擧行
정조 11년
兵曹親臨皇壇望拜禮時侍衛節目判付啓北苑望拜禮時以金虎弘化入直軍各四十名爲挾輦軍出番軍勿爲出用事定式施行
정조 11년
禁府啓目南海前縣監閔心爀口招云云問目內辭緣惶恐遲晩二巡不設粥及賑穀不精實雖已遲晩設粥樣報營一款終始抵賴不爲直招究厥情狀萬萬痛惡更加嚴刑期於取服何如判付啓二巡不設粥一款渠旣無辭遲晩究厥所爲豈勝痛惡已施一次之刑依初下敎定配渠供以執營不設粥爲言者蓋見其節節窘遁二月分巡狀本中設弼穀物區處數爻昭在渠焉敢發明今日開坐更爲嚴問取招如不直告施威嚴覈待判下發配
정조 11년
義禁府啓目粘罪人閔心爀更招云云判付內辭意出問目各別施威反覆嚴覈則設粥樣瞞報情節一向發明終不直招究厥情狀萬萬痛惡所當更請加刑旣有待判下發配之命上裁何如判付啓其矣二巡不設粥之罪自初供一一自服刑配之典猶屬薄勘而以報辭數爻物種之與啓本相左一款如是呼冤至請行査然則在朝廷綜核之政不可以微事而置之此囚爲先發配報辭啓語之稍殊委折査問該道使之狀問後稟處
정조 11년
洪仁浩以義禁府言啓曰時囚罪人閔心爀更招公事判付內此囚爲先發配事命下矣閔心爀咸鏡道會寧府勿限年定配而以承傳內辭意具罪目依例發遣府書吏押送配所何如傳曰允
정조 11년
前平安監司兪彦鎬疏曰伏以臣以無似之賤品荷不世之殊遇粵自嗣服之初首蒙甄拔之恩拂拭生成曲費造化一紀之間驟躋崇顯前後揚歷罔非僥濫及至昨夏以後內而銓衡外而雄藩迭次兠攬有若無適不可者夙宵憂懼如集于木不意賁然寵命有隕自天乃以臣擢授議政府右議政臣驚駭震怖內眩外戰歷累日而罔知所以自措也噫有國所重固莫先於置相者不待臣之陳述而其難其愼之義聖明亦已審察矣其何敢以陳腐常談費辭支離以苟循飾讓之套也哉嗚呼臣之事我殿下于今二十六年而宮僚舊事至蒙提諭其本末長短固已莫逃於淵鑑之下矣夫此任之不合此身不惟臣自知之卽通朝之所共知而乃於一朝拔之衆望之外置諸具瞻之地臣反覆籌度未敢知聖意之攸居豈或容光之明偶有遺照而然歟抑臣之眇福旣盈天將有以趣其災也歟噫臣姿本庸下性又疏闇素乏綜物理務之能無所猷爲則世或謂之避事常懷以榮爲懼之心輒事退遜則人或疑其占便夷考其實則自知其控悾無有而然耳然而由中之懇易歸於例讓含恩之意每先於自引旣辭不獲有命輒膺華貫膴仕恬若固有是豈臣之本情而此則猶是有司之職耳或有可以强拙放愚者或有可以隨衆塞責者遂至黽勉趨承苟且彌縫而乃若輔相之任則治道之汚隆世敎之淳漓係焉惟歷試以職明奏以績望實孚于中外然後始乃居之上不可以責其所不堪而下不可以强其所不能也今玆新命何嘗一毫近似於賤分哉且是職也異於庶僚不可徒以筋力奔走簿書期會謂能盡其職責而苟然充位也明矣今若昧分貪榮揚揚冒據於百僚之首則雖奉令承敎可幸無罪而致使聖簡有誤名器不重終至有覆餗之災不免爲千古笑端則其所以趨命之恭適足爲辜恩之歸臣何忍爲此哉臣自聞是命五內失守在途低徊恭俟物議一日二日汔玆無聞忽蒙史官之宣諭重辱匪分之恩禮臣之情事轉益惶蹙玆敢披瀝肝血冒萬死呼籲於仁覆之下伏乞天地父母曲賜鑑憐亟命收還臣新授資級職名以重國事以安私分不勝大願答曰省疏具悉卿懇爰立之擧亶爲世道此時調梅之功朝野之蘄向方切計今歸舃近止虛佇之思奚趐如渴玆遣史官附宣別諭卿須勿復控辭隨卽反面仍傳于金魯永曰此批答遣史官傳諭于右議政仍與偕入
정조 11년
大司諫洪文泳疏曰伏以皇天不弔惟我文孝世子奄棄銅闈溫文之姿寢邈神人之托靡係日月將朞痛冤愈深向者慈敎誕宣國賊底平顯冊載揚賀儀已成臣民慶忭久而彌切仍伏念臣素患痃癖積傷水土乘春發作有時衝亘精神迷瞀氣息危綴雜灌藥餌莫醫沈痼方此叫痛之際恩除忽降天牌儼臨末由趨膺冒犯違傲益增惶蹙敢申疾痛之呼仰籲慈覆之天伏乞聖明俯諒實病之難强亟削新授之職名俾安意調息得尋生路幸甚臣於乞免之章不宜贅及而憂憤所激敢此附陳焉噫嘻痛矣亂賊從古何限而豈有如今番逆變之至凶極潛者乎以下十一行刀削逆宇之千凶萬惡剮磔猶輕而爲其稔凶之父終至傅生而薄竄賊復之凶謀逆節鉤問有階而乃於輸款之子遽施其應坐之律明謙劇賊也而不許其收孥之典寧鎭妖孽也而尙靳執法之請妖愷之負犯罔赦則謂其人微而勿問至於時偉護法翰賊指揮馨疏而當其邦慶之日敢於稠坐之中闖發不悅之言公肆太早之說則卽此數事罪惡已極貫盈而謂非常性而從輕竊伏念法者天下平也從古明辟於此未嘗有一毫低昻槪不如是則民不信故也殿下及忽付畀之重不有關石之嚴每當治逆之際輒施寬縱之道至於向來龜賊之爻周罪名而殿下又創一無於法之法矣此豈細故也哉嗚呼涓滴之漸滋燎火之益熾此必然之理已然之迹也丙丁以來逆變疊出幾乎無歲無之而榮德淊天之惡誅戮不加瑮福擧兵之凶鋤治未竟馴致今者暗室陰謀叛形已具顧玆誅討之日正屬懲毖之機而殿下依舊涵貸任其滋長臣恐幾箇疑懼之徒伏莽而密伺如前日復喆之爲也思之及此寧不痛哭流涕也嗚呼昨年夏秋以來八域含生之哀冤痛恨如不欲生者今已二載于玆而貫徹之冤無地可暴隱忍之痛靡處往愬只自腐心鐫骨直欲籲天而無階惟我東朝殿下誕敷明旨洞諭在廷若曰症勢怪底形跡畢露滿紙辭敎丁寧惻怛臣以舊日僚屬奉讀未半益不覺血淚之無從心骨之俱顫也伏惟殿下明燭幾微之際洞悉禍變之由則其間許多日月聖心之痛惜冤酷當復如何而尙今忍而不發至於慈敎之下猶遲盤覈之道臣誠惑焉臣竊伏見近日諸臣疏批以未有指的難於究覈爲敎嗚呼其將終未指的而不可以鉤覈耶臣愚竊以爲復喆諸賊以下七八字刀削所以謀危國本之時也雖以諸賊所招觀之醞釀有素排布至密且於今番匡運之招狼藉凶言明有指的則前後二字刀削豈有可疑之端乎嗚呼瞻彼南坰歲月寢邁群下之所以奉掦慈旨少洩一半分冤憤者惟在於此而逆醫凶媼之鉤問盤覈殿下尙如是持疑此何故也臣頃滯下土獨阻庭籲之班今奉恩誥倍激飮沫之忱草草數語雖不過掇拾已陳之言而區區血衷實出於懲亂逆明倫彝之義伏乞聖明俯垂採納亟允三司之啓仍降究覈之命俾典刑亟正冤憤夬洩焉答曰省疏具悉間有涉禁句語原疏付丙矣